Die Noguchi-koffietafel is 'n modernistiese meubelstuk wat die eerste keer in die middel van die 20ste eeu vervaardig is. Dit is in 1947 deur Herman Miller bekend gestel, en is in Amerika deur die Japannees-Amerikaanse kunstenaar en industriële ontwerper, Isamu Noguchi ontwerp. Die Noguchi-koffietafel het 'n houtbasis, wat uit twee identiese geboë houtstukke, en 'n swaar plaatglasblad, bestaan. Die Noguchi-koffietafel was 'n verdere ontwikkeling van 'n rooshout- en glastafel wat Noguchi in 1939 vir A. Conger Goodyear, president van die Museum of Modern Art (Museum van moderne kuns) ontwerp het. Die ontwerpspan by Herman Miller was so beïndruk met die biomorfistiese ontwerp van die tafel, dat hulle Noguchi gewerf het om 'n soortgelyke tafel, met 'n vryvormige skulpturele basis en biomorfiese glasblad, wat vir residensiële en kantoorruimtes gebruik kan word, te ontwerp. Die Herman Miller-katalogus in 1947 het die Noguchi-koffietafel as 'beeldhouwerk-vir-gebruik' en 'ontwerp vir produksie', beskryf. Die basis was van soliede okkerneuthout en het bestaan uit twee identiese dele; die een deel is onderstebo gedraai en met 'n spilpen aan die ander deel vasgeheg.